Uenighet i den britisk regjeringen om skipsgave til dronning Elizabeth

Storbritannias utdanningsminister vil gi dronningen et nytt skip til over en halv milliard kroner i gave når hun i juni feirer 60 år på tronen. Men statsminister David Cameron avviser forslaget.

Nytt skip, eller ikke skip. Det er spørsmålet. Reuters

Ntb

16. januar 2012

Gove, som tilhører det konservative partiet, har sendt et brev til sine regjeringskolleger der han skriver at et passende skip vil koste rundt 60 millioner pund — nærmere 560 millioner kroner. Såpass bør landet ha råd til, mener han ifølge London-avisen The Guardian.

— Til tross for, eller kanskje nettopp på grunn av, de trange økonomiske tidene bør årets feiring bli mer storslagen enn dronningens tidligere jubileer, framholder Gove.

Utspillet var ikke mange timene gammelt før det ble torpedert av statsminister Cameron.

— Det kan ikke være tvil om at landet befinner seg i en vanskelig økonomisk situasjon. Ressursene er knappe, og derfor vil en slik anskaffelse ikke være fornuftig bruk av offentlige midler i dagens situasjon, mener statsministeren.

Det gamle dronningskipet Britannia ble tatt ut av tjeneste i 1997 etter å ha anløpt rundt 600 havner i 135 ulike land med medlemmer av den britiske kongefamilien om bord. Skipet ligger nå som flytende museum i Skottlands hovedstad Edinburgh.